Pretoria het ŉ nuwe burgemeesterMurunwa Makwarela (Foto: City of Tshwane/Twitter) Dr. Murunwa Makwarela van Cope is Dinsdag as die nuwe uitvoerende burgemeester van Tshwane aangewys. Shane Maas, raadslid in die stadsraad, het gesê die burgemeester is deur ŉ koalisie tussen die ANC, EFF en Cope verkies. “Dit was ŉ geheime stemmery. Daar was minstens sewe lede van die veelparty koalisie wat vir die ANC-EFF-Cope-koalisie gestem het,” het Maas gesê. Dr. Corné Mulder, voorsitter van die koalisie-toesiggroep, het vroeër gesê Makwarela was sedert die ontstaan van dié koalisieregering lid van die veelpartykoalisie, maar het met die ANC en EFF belyn in ŉ poging om as die burgemeester van die munisipaliteit verkies te word. Maroela Media het vroeër berig die DA se Cilliers Brink was die koalisie se nuwe burgemeesterskandidaat vir Pretoria. Dit het gekom nadat Randall Williams sy bedanking as burgemeester ingedien het. Hy het aanvanklik aangedui dat sy bedanking om middernag in werking sou tree, maar het later ŉ gewysigde brief gestuur waarin hy sê dat sy bedanking op 28 Februarie in werking sal tree. Die tydperk is verleng om te verseker die metroraad se werk gaan ononderbroke voort en dat die burgemeesterskomitee bly bestaan. Die munisipalewerkersvakbond Samwu het intussen Makwarela se verkiesing as burgemeester verwelkom. “Dit is betreurenswaardig dat die munisipaliteit al sedert 2016 vyf verskillende uitvoerende burgemeesters gehad het,” sê Nkhetheni Muthavhi, voorsitter van Samwu. “Dit het baie onstabiliteit in die munisipaliteit veroorsaak en dié situasie moet omgekeer word.” Samwu eis die volgende: “As werkers wens ons die nuwe burgemeester alles van die beste toe in sy verantwoordelikhede. Ons doen ook ŉ beroep op die politieke partye in die stadsraad om hul politieke verskille opsy te sit en daarop te fokus om die glorieryke dae van weleer in Stad Tshwane te laat herleef.”